Unele state trimit un număr considerabil mai mare de cereri de informații decât primesc. În 2016, în această situație s-au aflat DE, UK, AT și CZ. Alte state membre se confruntă cu un volum de muncă semnificativ reprezentat de formularea răspunsurilor la cereri, în timp ce numărul cererilor transmise de acestea este mult mai mic: PL, RO, SK, LT, IT, BG, LV, HU, HR, IE, EL, EE. Volumul de muncă specific altor state membre este generat în cea mai mare parte de trimiterea unui număr mare de notificări cu privire la noi condamnări către statele membre de cetățenie ale infractorului, în timp ce numărul cererilor transmise de acestea este mult mai mic: IT, BE, ES, FR, CY.

·Nu toate condamnările și actualizările sunt notificate

Cele mai active state membre din punct de vedere al volumului notificărilor trimise cu privire la noi condamnări în 2016 au fost DE (29,7 % din numărul total al notificărilor trimise), IT (19,0 %), BE (13,6 %), UK (9,9 %), ES (9,0 %) și FR (5,2 %).

În schimb, unele state membre nu trimit deloc notificări cu privire la noi condamnări (EL) sau trimit numai câteva notificări în raport cu cetățenii altor state ale UE aflați pe teritoriul lor (BG, EE, HR, LT, LV, MT, RO în 2016; BG, EE, LV, HR, LT în 2015; BG, EE, HR, LT, LV, RO, SK în 2014). Nerespectarea obligației de notificare sistematică și fiabilă a condamnărilor poate duce la situații în care infractorii au posibilitatea de a scăpa de trecutul lor penal sau de a recidiva prin săvârșirea acelorași infracțiuni.

Actualizările informațiilor trimise în ceea ce privește condamnările au constituit în medie 27 % din numărul total al notificărilor trimise în 2016. Unele state membre nu au trimis deloc actualizări în raport cu notificările trimise anterior (BG, DK, EE, EL, LV, RO în 2016; BG, DK, FI, EL în 2015; DK, EE, FI, EL, HR, RO în 2014) ori au trimis un volum redus de mesaje de acest fel (HR, LT, LU în 2016; EE, HR, LT, LU, LV, RO în 2015; BG, HU, IE, LT, LU, LV, SK în 2014). Nerespectarea obligației de actualizare a informațiilor în ceea ce privește condamnările duce la prelucrarea unor informații învechite și nefiabile în ceea ce privește condamnările de către statul membru de cetățenie, inclusiv diseminarea acestora.

·ECRIS nu este întotdeauna utilizat pentru a solicita informații cu privire la condamnări anterioare

Statele membre care au trimis cel mai mare volum de cereri în 2016 au fost: DE (38,6 %), urmată de UK (26,7 %), CZ (10,1 %), AT (6,9 %), ES (3,7 %) și FR (3,5 %). Cu toate acestea, unele state membre nu au trimis deloc cereri de informații (EL) sau au trimis un număr redus de cereri (BG, CY, HU, IT, MT, SK în 2016; BG, HU, IT, SK în 2015; BG, EE, HR, HU, IT, SK în 2014). Aceasta dă naștere situației în care instanțele penale ar putea pronunța hotărâri fără a avea cunoștință de condamnările anterioare în alte state membre, ceea ce contravine dispozițiilor prevăzute în Decizia-cadru 2008/675/JAI. Informații insuficiente cu privire la condamnări anterioare vor împiedica, de asemenea, utilizarea informațiilor fiabile cu privire la condamnări în alte scopuri decât procesele penale (de exemplu verificările prealabile angajării), determinând astfel reducerea nivelului de prevenire a criminalității.

·Aproximativ 14 000 de cereri de informații (3,9 %) nu au primit răspuns în 2016

În majoritatea statelor membre, numărul răspunsurilor primite a fost relativ mai mic decât numărul cererilor de informații trimise, înregistrându-se în medie o diferență de aproximativ 3,9 % în 2016. Statele membre care au înregistrat cele mai ridicate procente în ceea ce privește lipsa răspunsurilor la cererile primite au fost: CY (66,1 %), EL (34,9 %), IT (20 %) și LV (17,8 %).

·Aproape 13 000 de cereri (3,6 %) nu au primit răspuns în termenul legal în 2016

În 2016, aproape 13 000 de cereri nu au primit răspuns în termenul legal. Aceasta reprezintă 3,6 % din numărul total de cereri. Statele membre care întâmpină cele mai multe probleme în ceea ce privește respectarea termenelor sunt: EL (28,1 % din numărul cererilor primite de EL nu au primit răspuns în termenul stabilit), FI (21,5 %), EE (20,5 %), RO (9,3 %) și IT (5,28 %).

·ECRIS este utilizat din ce în ce mai mult în alte scopuri decât procesele penale

În cursul perioadei de funcționare a sistemului ECRIS, în medie 81 % din numărul total al cererilor au fost adresate în scopul proceselor penale și 19 % în alte scopuri decât procesele penale. Volumul cererilor adresate în alte scopuri a crescut până la 22 % în 2016, ajungând la 79 000 de cereri. Cererile de informații adresate de persoane fizice cu privire la propriile caziere judiciare reprezintă cel mai mare volum de cereri adresate în alte scopuri decât procesele penale — 68 % din numărul total al cererilor în alte scopuri și 15 % din numărul total al cererilor adresate.

·În prezent, ECRIS este utilizat foarte rar pentru resortisanții țărilor terțe

În medie, 90 % din numărul total al cererilor vizează resortisanți ai UE și în jur de 10 % vizează resortisanți ai țărilor terțe și apatrizi. Numărul cererilor de informații privind resortisanții țărilor terțe (TCN) a depășit 33 000 în 2016. Completarea sistemului ECRIS cu un sistem centralizat dedicat resortisanților țărilor terțe, potrivit propunerii Comisiei ce face parte din pachetul care include prezentul raport, este de așteptat să genereze o creștere substanțială a numărului cererilor referitoare la resortisanții țărilor terțe.

3. Schimburile de informații prin intermediul ECRIS în cifre

3.1. State membre conectate

Un stat membru este considerat conectat la ECRIS în cazul în care realizează schimburi de informații cu privire la cazierele judiciare cu cel puțin un partener conectat. În prezent, toate cele 28 de state membre sunt conectate la ECRIS și realizează schimburi de informații cu privire la cazierele judiciare cu cel puțin un alt stat membru, ultimele state membre (SI și PT) alăturându-se în ianuarie 2017. Pentru a consulta istoricul conexiunilor la rețeaua ECRIS ­ a se vedea anexa, secțiunea 1.1.

ECRIS este un sistem descentralizat în care toate statele membre trebuie să fie interconectate. Numărul total posibil de interconexiuni într-o astfel de configurație este 756 (27*28). În ciuda faptului că toate statele membre sunt în prezent conectate la ECRIS, niciunul dintre acestea nu realizează schimburi de informații prin intermediul ECRIS cu toate celelalte 27 de state membre.